b'\n_START_ARTICLE_\nAnsambel Alpski kvintet\n_START_SECTION_\nDelovanje\n_START_PARAGRAPH_\nKmalu po ustanovitvi in prvem nastopu v Kranju leta 1966 so dobili prvo ponudbo iz tujine, in sicer iz Alzacije v Franciji. Po uspe\xc5\xa1nem nastopu tam so postali zelo priljubljeni ne le v Sloveniji, temve\xc4\x8d tudi v Avstriji, Nem\xc4\x8diji, \xc5\xa0vici in drugih dr\xc5\xbeavah v Evropi. Leto po ustanovitvi so izdali svojo prvo malo plo\xc5\xa1\xc4\x8do, na kateri so bile 4 skladbe._NEWLINE_Leta 1996 pa je ansambel slavil 30. obletnico delovanja. S tem jubilejem je zaklju\xc4\x8dil svojo poklicno glasbeno pot. Alpski kvintet je takrat zapustilo nekaj \xc4\x8dlanov, zamenjali so jih novi. Ansambel je deloval naprej, \xc5\xa1e vedno so veliko nastopali in snemali._NEWLINE_Ob 40-letnici delovanja so nastopili na \xc5\xa1tevilnih koncertih tako doma kot v tujini skupaj z Alenko Semeja, s katero sodelujejo od leta 1998, z njenim godalnim orkestrom, s katerim so leta 2001 posneli prvo plo\xc5\xa1\xc4\x8do ter Alpsko godbo na pihala, s katero je prva plo\xc5\xa1\xc4\x8da iz\xc5\xa1la leta 1985, prvi\xc4\x8d pa je z Alpskim kvintetom nastopila ob 40. jubileju ansambla. V jubilejnem letu so posneli 40 skladb, od tega 20 novih in 20 starih. Iz\xc5\xa1li sta dve zgo\xc5\xa1\xc4\x8denki, in sicer z 20 skladbami na nem\xc5\xa1ko in z 40 skladbami na slovensko govore\xc4\x8dem podro\xc4\x8dju._NEWLINE_Ansamblu je uspelo razviti poseben stil igranja, tako imenovan alpski stil, ki je postal zelo priljubljen tako pri poslu\xc5\xa1alcih kot pri glasbenih kolegih. So tudi pobudniki in ustanovitelji Alpskega ve\xc4\x8dera, ki se na Bledu odvija \xc5\xbee vse od leta 1987. Idejo zanj so dobili na 20-obletnici praznovanja, in sicer leta 1986 v Gorjah. Leta 1991 so za to prireditev prejeli nagrado Turisti\xc4\x8dni nagelj Televizije Slovenija. Bili so tudi zelo za\xc5\xbeeljeni gostje na najpomembnej\xc5\xa1ih radijskih in televizijskih hi\xc5\xa1ah v zahodni Evropi, kot so: ORF, ZDF, ARD, SRG, RAI, SAT1, RTL, BR, SW, itd._NEWLINE_Leta 2007 so kot prvi ansambel v Evropi prejeli nagrado Oberkrainer award, najvi\xc5\xa1je Evropsko glasbeno priznanje v narodnozabavni glasbi, ki ga podelijo najbolj\xc5\xa1im kvintetovskim zasedbam._NEWLINE_V letu 2011 so praznovali 45-letnico delovanja. Med drugim so nastopili v avstrijskem Beljaku, kjer jim je zalo\xc5\xbeni\xc5\xa1ka hi\xc5\xa1a VM \xe2\x80\x93 MCP podelila najvi\xc5\xa1je priznanje za milijon prodanih plo\xc5\xa1\xc4\x8d na nem\xc5\xa1kem govornem obmo\xc4\x8dju. Pri isti zalo\xc5\xbebi so bili v preteklosti \xc5\xbee ve\xc4\x8dkrat nagrajeni, prejeli so namre\xc4\x8d pet zlatih in eno diamantno plo\xc5\xa1\xc4\x8do. Z omenjeno zalo\xc5\xbebo sodelujejo neprekinjeno \xc5\xbee vse od leta 1979, pred tem pa so sodelovali z zalo\xc5\xbebo TELDEC. Priznanje so prejeli tudi nekdanji \xc4\x8dlani Alpskega kvinteta Ivan Pre\xc5\xa1ern, Ivanka Kra\xc5\xa1evec Pre\xc5\xa1ern, Jo\xc5\xbee Burnik, Vinko Sitar ter nekdanji vodja ansambla Jo\xc5\xbee Antoni\xc4\x8d._NEWLINE_V svoji bogati zbirki imajo ve\xc4\x8d kot 40 plo\xc5\xa1\xc4\x8d in kaset, nagrajeni so bili tudi v doma\xc4\x8di Sloveniji, kjer so osvojili dve zlati plo\xc5\xa1\xc4\x8di. Glavni avtorji melodij so \xc4\x8dlani ansambla Ivan Pre\xc5\xa1ern, Jo\xc5\xbee Burnik, Jo\xc5\xbee Antoni\xc4\x8d, Janez Per in Edi Semeja. Besedila so pisali Marjan Stare, Svetlana Makarovi\xc4\x8d, Elza Budau, Vinko \xc5\xa0imek, Jo\xc5\xbee Antoni\xc4\x8d, Oto Pestner, Ne\xc5\xbea Maurer in Tone Fornezzi in Ivan Sivec.\n_START_SECTION_\nDiskografija\n_START_PARAGRAPH_\nAnsambel Alpski kvintet je izdal ve\xc4\x8dje \xc5\xa1tevilo projektov v sloven\xc5\xa1\xc4\x8dini in nem\xc5\xa1\xc4\x8dini.'